રફાળા ગામમાં સૌ કોઈનું ધ્યાન ખેંચે છે લાડલી ભવન. ગામની લાડલી દીકરી જયારે સાસરે જાય છે ત્યારે સાસરિયામાં ગમે તેટલું સુખ હોય પણ તે કયારેય તેના પિયરને અને તેની બચપણની યાદોને ભૂલી શકતી નથી. રફાળામાં એક એવું ભવન તૈયાર કરાયું છે કે આ ગામની જે દીકરી સાસરે ગઈ હોય તેના ફોટા અને તેના હાથનાં પંજાના નિશાનીવાળા ફોટા અહીં મૂકવામાં આવ્યા છે. દીકરી સાસરે જાય ત્યારે ઘરમાં તેની નિશાની રહે તે માટે દીવાલ પર થાપા મારે છે. આ રિવાજ આજે પણ ગામડામાં મોજુદ છે. આ યાદ જયાં સચવાઈ છે એ ભવનને સમયોચિત એવું લાડલી ભવન નામ આપવામાં આવ્યું છે. આ નામ જ તેની મહત્તા વધારે તેવું છે. આઝાદીથી અત્યાર સુધીમાં સાસરે ગઈ હોય તેવી આશરે ૪૦૦ દીકરીઓની તસવીર અને હાથનાં પંજાના નિશાન અહીં મૂકવામાં આવ્યા છે. સવાલ એ થાય કે ગામે ગામ દીકરીઓ પરણાવી હોય તો કેવી રીતે તસવીરો અને પંજાના નિશાન લીધા હશે. પણ આ કાર્ય માટે અમદાવાદ, સુરત, રફાળામાં ખાસ કેમ્પ રાખવામાં આવ્યા હતા અને ગામની દીકરીઓને મહેમાન તરીકે બોલાવીને આ કાર્ય કરાયું હતુ.